Source: http://old.roznava.sk/sk/--16-4418-nariadenie-vypratania-stavby---rozhodnutie
Timestamp: 2017-09-23 13:00:49+00:00

Document:
Mesto ROŽŇAVA | oficiálne stránky mesta | Novinky | Nariadenie vypratania stavby - Rozhodnutie
Číslo: 5288/2012-54129-VY-An
V Rožňave, dňa 31.10. 2012
Stavebný úrad upovedomuje vlastníka stavby, aby:
1. v prípade užívateľov stavby s trvalým bydliskom v ohrozenej stavbe postupoval podľa ust. § 712 Občianskeho zákonníka č. 40/1964 Zb. v platnom znení,
2. zabezpečil vykonanie tohto rozhodnutia, ak nedôjde k dobrovoľnému vyprataniu stavby.
Predmetná stavba sa nachádza v zastavanom území obce Krásnohorské Podhradie.
Stavba je obdĺžnikového pôdorysu, zastavaná plocha je 290 m². Je postavená pravdepodobne na kamenných základoch v hĺbke asi 500 – 600 mm. Stavba je prízemná, nepodpivničená, obvodové múry sú kombinované z kameňa a plnej pálenej tehly, hrúbky asi 800 mm. Stavba
je zastrešená sedlovou strešnou konštrukciou zakrytou keramickou krytinou. Stropné konštrukcie sú drevené trámové s omietnutým podhľadom a záklopom.
Krajský stavebný úrad v Košiciach dňa 28.08.2012 podľa § 119 ods. (3) stavebného zákona určil mesto Rožňava, ako príslušný stavebný úrad, na vykonanie a vydanie rozhodnutia o vyprataní stavby „Rodinný dom, ulica Lipová č. 112, 113 Krásnohorské Podhradie“.
Obec Krásnohorské Podhradie, zastúpená starostom obce Petrom Bollom, so sídlom Hradná č. 156, 049 41 Krásnohorské Podhradie, podala dňa 25.09.2012 na príslušnom úrade žiadosť o vypratanie stavby na Ulici lipovej súp. č. 112, 113, ktorá je umiestnená na pozemku parc. č. KN-C 382 v k. ú. Krásnohorské Podhradie vo vlastníctve obce Krásnohorské Podhradie.
Príslušný stavebný úrad predloženú žiadosť o vypratanie stavby spolu aj s podkladmi preskúmal v zmysle § 96 stavebného zákona a vzhľadom k tomu, že nezistil žiadne nedostatky, oznámil začatie konania o vyprataní stavby verejnou vyhláškou v súlade s § 18 ods. (3) správneho poriadku listom č. 5288/2012-01-An zo dňa 09.10.2012 účastníkom konania a nariadil miestne šetrenie a ústne pojednávanie na deň 31.10.2012, so zrazom pozvaných na mieste stavby. V súlade s § 33 ods.(2) správneho poriadku upozornil účastníkov konania, že môžu svoje námietky a pripomienky uplatniť najneskôr na ústnom pojednávaní, inak k nim nebude prihliadnuté. Verejná vyhláška bola vyvesená na úradnej tabuli obce Krásnohorské Podhradie a stavebného úradu mesta Rožňava taktiež na webovom sídle mesta Rožňava (www.roznava.sk).
Na základe predloženého povolenia na odstránenie stavby zo dňa 25.05.1987, ktoré nadobudlo právoplatnosť dňa 16.06.1987 príslušný stavebný úrad zistil, že žiadosť na odstránenie stavby bola podaná z dôvodu zlého stavebno - technického stavu stavby súp. č. 112,113. Na miestnom šetrení príslušný úrad zistil, že na stavbe neboli prevádzané žiadne opravy a udržiavacie práce v dlhšej dobe. Všetky nosné prvky krovu vykazujú vážne degradačné účinky, zvýšené priehyby, sú vážne napadnuté hnilobou a drevokazným hmyzom. Tesárske spoje neplnia svoju statickú funkciu. Degradácia nosných prvkov je natoľko vážna, že ich prierez je značne zmenšený rozpadom drevnej hmoty. Krytina netesní, vzniká zatekanie strechy, je značne v rozpade. Z východnej strany je strecha otvorená. Komínové telesá sú v stave rozpadu, jedno komínové teleso je zrútené až po strešnú krytinu. Vplyvom degradácie malty a tehál sú komínové telesá naklonené. Ich používaním vzniká veľké nebezpečenstvo vzniku požiaru. Stavba ako celok nie je priečne a pozdĺžne stužená vencami alebo oceľovými klieštinami a z toho dôvodu a pravdepodobne aj z dôvodu nedodržania zamŕzajúcej hĺbky základových pásov, obvodové múry vykazujú zvislé trhliny po výške muriva. Západná stena stavby je zvislou trhlinou narušená po celej šírke muriva s miernym odklonom muriva do strany. Nemalou mierou k vzniku trhlín obvodových stien prispeli aj účinky vodorovných síl krovu, pretože pôvodné tesárske spoje sú neúčinné.
Na základe takto zisteného stavebno – technického stavu stavby je možné usúdiť, že stavba vykazuje vážne statické poruchy, ktoré ohrozujú život a zdravie užívateľov a tiež vplyvom poveternostných podmienok stavba ohrozuje aj okolité stavby. Predmetnú stavbu užíva asi 10 osôb. Súčasný stav stavby je natoľko vážny, že je nutné stavbu v celom rozsahu asanovať po úroveň základových pásov.
Vzhľadom na zistené a uvedené skutočnosti príslušný stavebný úrad rozhodol tak, ako sa uvádza vo výroku tohto rozhodnutia.
K žiadosti o vypratanie stavby boli predložené tieto doklady: výpis listu vlastníctva č.689 - čiastočný zo dňa 02.08.2012, kópia z katastrálnej mapy zo dňa 02.08.2012, kópia povolenia na odstránenie budovy bývalého hospodárskeho dvora ŠM zo dňa 25.05.1987, statický posudok vypracovaný autorizovaným stavebným inžinierom v oblasti statika Ing. Vojtechom Barczim, bytom Kozmonautov č. 15, 048 01 Rožňava, Ev. č. 1274*A*3-1, určenie mesta Rožňava ako príslušného stavebného úradu na vykonanie vypratania stavby Krajským stavebným úradom v Košiciach zo dňa 28.08.2012.
Stavebný úrad v zmysle § 55 ods.(2) správneho poriadku vylúčil odkladný účinok odvolania z dôvodu, že statické poruchy stavby bezprostredne ohrozujú život a zdravie užívateľov stavby.
Rozhodnutie podľa § 55 ods. (2) správneho poriadku je vykonateľné dňom oznámenia, t.j. podľa § 96 ods. (1) stavebného zákona nemá odkladný účinok. Podľa § 55 ods. (3) správneho poriadku proti rozhodnutiu o vylúčení odkladného účinku sa nemožno odvolať.
Proti tomuto rozhodnutiu je podľa §§ 53 a 54 správneho poriadku možné podať odvolanie v lehote 15 dní odo dňa doručenia rozhodnutia na Mestský úrad, Šafárikova ul. 29, 048 01 Rožňava. Toto rozhodnutie je preskúmateľné súdom až po vyčerpaní riadnych opravných prostriedkov
© Mesto Rožňava, 2. 11. 2012 Iveta Angyalová - Odbor výstavby, ÚP, ŽP a PK, Mestský úrad v Rožňave
a)	(56%)
b)	(32.7%)

References: § 712
 § 119
 § 96
 § 18
 § 33
 § 55
 § 55
 § 96
 § 55